b'\n_START_ARTICLE_\nJo\xc5\xbee Kra\xc5\xa1ovec\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbee Kra\xc5\xa1ovec je \xc5\xa1tirikratni doktor. Teologijo je \xc5\xa1tudiral na Teolo\xc5\xa1ki fakulteti v Ljubljani (1963\xe2\x80\x931970), specializacijo iz bibli\xc4\x8dnih znanosti je opravil na Pape\xc5\xa1kem bibli\xc4\x8dnem in\xc5\xa1titutu v Rimu in v Jeruzalemu (1970\xe2\x80\x931976) in dosegel doktorat bibli\xc4\x8dnih znanosti 1976; odtlej je predaval na Teolo\xc5\xa1ki fakulteti, sprva kot honorarni predavatelj, od 1978 kot docent, od 1988 kot izredni, od 1992 kot redni profesor za bibli\xc4\x8dni \xc5\xa1tudij Stare zaveze; od 1987 do upokojitve 2016 je bil predstojnik katedre za Sveto pismo in judovstvo. V letih 1979\xe2\x80\x931980 in 1981\xe2\x80\x931982 je \xc5\xa1tudiral na Hebrejski univerzi v Jeruzalemu in tam leta 1982 dosegel doktorat iz filozofije. 1986 je v Parizu dosegel kombiniran doktorat: iz zgodovine religijske antropologije (za Sorbono) in teologije (za Katoli\xc5\xa1ki in\xc5\xa1titutu)._NEWLINE_Leta 1995 je bil v Cambridgeu na kongresu IOSOT (The International Organization for the Study of the Old Testament) izvoljen za \xc4\x8dlana posvetovalnega sveta znanstvenega glasila Vetus Testamentum, glavne revije za raziskovanje Stare zaveze. Od leta 1980 je strokovno vodil pripravo novega slovenskega prevoda Svetega pisma, ki je iz\xc5\xa1el 1996: Sveto pismo stare in nove zaveze: Slovenski standardni prevod iz izvirnih jezikov (ponatisi 1997, 2001). 1996 je v Cankarjevem domu v Ljubljani organiziral Mednarodni simpozij o interpretaciji Svetega pisma. 1996 je bil imenovan v Akademski forum Zdru\xc5\xbeenih bibli\xc4\x8dnih dru\xc5\xbeb za prevajanje Svetega pisma v Evropi in na Bli\xc5\xbenjem vzhodu. V letih 1997\xe2\x80\x931998 je za tisk pripravil zbornik predavanj pod naslovom Interpretation of the Bible / Interpretacija Svetega pisma (Ljubljana: SAZU; Sheffield: Sheffield Academic Press), 1909 strani. 2004\xe2\x80\x932007 je bil v predsednik zdru\xc5\xbeenja IOSOT in organizator 19. svetovnega kongresa IOSOT v Ljubljani 2007; zbornik glavnih predavanj je 2010 iz\xc5\xa1el pri zalo\xc5\xbebi E. J. Brill (Leiden/Boston). Leta 2003 je dal pobudo, da se faksimili najstarej\xc5\xa1ih slovenskih prevodov Svetega pisma skupaj z znanstvenim komentarjem vklju\xc4\x8dijo v mednarodno zbirko Biblia Slavica, ki izhaja pri zalo\xc5\xbebi Ferdinand Sch\xc3\xb6ningh v Nem\xc4\x8diji, in v treh letih v souredni\xc5\xa1tvu z glavnim urednikom zbirke Hansom Rothejem iz Bonna in Majdo Mer\xc5\xa1e na\xc4\x8drt tudi uresni\xc4\x8dil. Od 2006 vodi projekt jeruzalemske izdaje komentiranega prevoda Svetega pisma. Te\xc5\xbei\xc5\xa1\xc4\x8de njegovega raziskovanja je tekstna kritika, semantika, stilistika, literarna teorija in onomastika na podro\xc4\x8dju kultur starega Bli\xc5\xbenjega vzhoda in Evrope. Predaval je v Zagrebu, Atenah, Dunaju, Cambridgeu (ve\xc4\x8dkrat), Frankfurtu, Var\xc5\xa1avi, Helsinkih (dvakrat), Jeruzalemu (ve\xc4\x8dkrat), Leuvenu, Madridu, Oslu, Parizu, Regensburgu (ve\xc4\x8dkrat), Gradcu, Cape Townu, Baslu, G\xc3\xb6ttingenu, Leidnu, Singapurju, Splitu. _NEWLINE_Te\xc5\xbei\xc5\xa1\xc4\x8de njegovih sedanjih raziskav so oblike svetopisemskih lastnih imen v okviru biblijskih jezikov. 1991 je bil izvoljen za dopisnega (oz. izrednega) \xc4\x8dlana SAZU, 1993 za rednega \xc4\x8dlana Evropske akademije znanosti in umetnosti, 1995 za rednega \xc4\x8dlana SAZU, kjer je bil v letih 2014\xe2\x80\x9317 podpredsednik. 1996 je prejel dr\xc5\xbeavno odlikovanje \xc4\x8dastni znak svobode Republike Slovenije, leta 1999 pa priznanje ambasador Republike Slovenije v znanosti.'